Evanđelje po Ivanu (Šarić)/Glava 14.
1 "Neka se ne plaši srce vaše! Vjerujte u Boga, i u mene vjerujte! 

2 U kući Oca mojega mnogi su stanovi. Kad ne bi bilo tako, bio bih vam rekao, jer idem da vam pripravim mjesto. 

3 I kad otidem i pripravim mjesto, opet ću doći i uzet ću vas k sebi, da i vi budete, gdje sam ja. 

4 I kamo ja idem vi znate i put znate." 

5 Toma mu odgovori: "Gospodine, ne znamo, kamo ideš; i kako možemo put znati?" 

6 Isus mu reče: "Ja sam put i istina i život: nitko ne dolazi k Ocu, osim po meni. 

7 Kad biste poznavali mene, onda biste poznavali i Oca mojega. Od sada poznajete ga, i vidjeste ga." 

8 Tada mu reče Filip: "Gospodine, pokaži nam Oca, i to nam je dosta." 

9 Isus mu reče: "Tako sam već dugo s vama, i nijesi me upoznao, Filipe? Tko je vidio mene, vidio je i Oca. Kako ti veliš: 'Pokaži nam Oca'? 

10 Zar ne vjeruješ, da sam ja u Ocu, i da je Otac u meni? Riječi, koje vam ja govorim, ne govorim od sebe samoga, i djela čini Otac, koji ostaje u meni. 

11 Vjerujte mi, da sam ja u Ocu, i da je Otac u meni. Ako li ne, vjerujte mi zbog samih djela! 

12 Zaista, zaista, kažem vam: Tko vjeruje u mene, djela, koja ja činim, i on će činiti, i veća će od ovih činiti, jer ja idem k Ocu. 

13 Sve, što onda zamolite (Oca) u ime moje, učinit ću, da se proslavi Otac u Sinu. 

14 Ako me za što zamolite u ime moje, ja ću to učiniti. 

15 Ako me ljubite, držite zapovijedi moje! 

16 I ja ću moliti Oca, i dat će vam drugoga Utješitelja, da ostane s vama dovijeka, 

17 Duha istine, kojega svijet ne može primiti, jer ga ne vidi, niti ga poznaje; a vi ga poznajete, jer ostaje kod vas i u vama je. 

18 Neću vas ostaviti sirote, doći ću k vama. 

19 Još malo, i svijet me neće više vidjeti. A vi me vidite, jer ja živim, a i vi ćete živjeti. 

20 U onaj dan spoznat ćete, da sam ja u Ocu svojemu, i vi u meni, i ja u vama. 

21 Tko ima zapovijedi moje i drži ih, on je onaj, koji me ljubi. A tko ljubi mene, njega će ljubiti Otac moj, i ja ću ga ljubiti i objavit ću mu sebe samoga." 

22 Tada ga upita Juda, ne onaj Iskariot: "Gospodine, kako to, da ćeš se objaviti nama, a ne svijetu?" 

23 Isus mu odgovori: "Tko ljubi mene, držat će riječ moju, i Otac moj ljubit će njega, i k njemu ćemo doći i u njega ćemo se nastaniti. 

24 Tko ne ljubi mene, ne drži mojih riječi. A riječ, koju ste čuli od mene, nije moja, nego Oca, koji me posla. 

25 Ovo vam rekoh, dok sam s vama. 

26 A Utješitelj, Duh Sveti, kojega će Otac poslati u ime moje, on će vas naučiti svemu i napomenut će vam sve, što vam rekoh. 

27 Mir vam ostavljam, mir svoj dajem vam. Ne dajem vam ga, kao što svijet daje. Neka se ne plaši srce vaše i neka se ne boji! 

28 Čuli ste, da vam ja rekoh: 'Ja odlazim, i doći ću k vama. Kad biste me ljubili, onda biste se radovali, što idem k Ocu, jer je Otac veći od mene. 

29 I sad vam rekoh, prije nego se zbude, da vjerujete, kad se zbude. 

30 Više neću mnogo govoriti s vama; jer dolazi knez ovoga svijeta, ali na meni nema ništa. 

31 Nego da spozna svijet, da ljubim Oca, i kako mi je zapovjedio Otac, onako činim. Ustanite, hajdemo odavde!" 

Evanđelje po Ivanu (Šarić)